जम्मू-कश्मीर में लश्कर का एक आतंकी गिरफ्तार, हथियार भी बरामद हुए
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar:  इलिनॉइस में चली धूल भरी आंधी, 60 कारें भिड़ी कईयों की मौत
जम्मू-कश्मीर के शोपियां में पुलिस और सुरक्षाबलों ने आतंकी संगठन लश्कर के एक सहयोगी को गिरफ्तार किया है। आतंकी की पहचान तनवीर अहमद वानी के रूप में हुई है। उसके पास से 1AK सीरीज की राइफल, 1 मैगजीन और 10 राउंड सहित हथियार और गोला-बारूद बरामद किया गया है। मामले में FIR दर्ज की गई है, आगे की जांच चल रही है।
आज की अन्य बड़ी खबरें...
इंदौर में क्रेन को ओवरटेक कर रही बस ने बाइक को चपेट में लिया, 4 की मौत
इंदौर के बाणगंगा थाना क्षेत्र में मंगलवार शाम बड़ा हादसा हो गया। यहां बाणगंगा थाने के पास ब्रिज के उतार पर भदौरिया ट्रेवल्स की बस ने क्रेन को ओवर टेक करने के दौरान बाइक सवार को चपेट में ले लिया। बस की स्पीड इतनी ज्यादा थी की टक्कर लगने के बाद बाइक क्रेन के नीचे घुस गई। हादसे में 4 लोगों की मौत होने की खबर है। इसकी पुष्टि बाणगंगा टीआई राजेंद्र सोनी ने की है। कुछ लोग घायल भी हुए है, जिन्हें एमवाय अस्पताल ले जाया गया है। पढ़ें पूरी खबर...
ताजिकिस्तान में भूकंप का झटका, रिक्टर स्केल पर 5.1 रही तीव्रता
ताजिकिस्तान में मंगलवार शाम 4 बजे भूकंप के झटके महसूस किए गए। रिक्टर स्केल पर भूकंप की तीव्रता 5.1 मापी गई है। यह जानकारी नेशनल सेंटर फॉर सीस्मोलॉजी ने दी है। फिलहाल भूकंप से किसी भी तरह के नुकसान की खबर नहीं है।
जयपुर में ओवर स्पीड ऑडी डिवाइडर से टकराई, 4 लोगों की मौत
जयपुर में रिंग रोड के पास ओवर स्पीड ऑडी कार डिवाइडर से टकरा गई। हादसे में कार के परखच्चे उड़ गए। गाड़ी में सवार तीन युवतियों समेत चार की मौत हो गई। दो गंभीर घायलों को हॉस्पिटल में भर्ती कराया गया है। मरने वालों में एक युवक की पहचान हुई है। वह रिटायर्ड आर्मी अफसर का बेटा है। कार उसी युवक के नाम है। पुलिस के अनुसार, कार की स्पीड 120 से ज्यादा थी।
चाकसू SHO भूरी सिंह ने बताया- हादसा सोमवार देर रात 3 बजे शिवदासपुरा इलाके स्थित रिंग रोड पर हुआ। ऑडी कार सवार युवक-युवती अजमेर की तरफ से जयपुर आ रहे थे। टक्कर इतनी तेज थी कि कार का ड्राइवर साइड का हिस्सा पूरी तरह खत्म हो गया। कार का इंजन बाहर निकलकर रोड पर आ गया। वहीं, ड्राइवर साइड का टायर एक्सल से टूटकर करीब 100 मीटर दूर जाकर गिरा। पूरी खबर यहां पढ़ें...
कर्नाटक कांग्रेस अध्यक्ष डीके शिवकुमार का हेलीकॉप्टर बाज से टकराया, कैमरामैन घायल
कर्नाटक कांग्रेस के अध्यक्ष डीके शिवकुमार का हेलीकॉप्टर होसकोटे के पास एक बाज से टकरा गया। रिपोर्ट्स के मुताबिक, शिवकुमार सुरक्षित हैं लेकिन उनके कैमरामैन को मामूली चोटें आई हैं। बताया जा रहा है कि वह चुनावी रैली के लिए मुलाबागिलु जा रहे थे।
3 और 4 मई को रद्द रहेंगे गो फर्स्ट की सभी उड़ानें
नकदी की तंगी से जूझ रही एयरलाइन गोफर्स्ट ने अगले 2 दिन यानी 3 और 4 मई के लिए अपनी बुकिंग बंद कर दी है। तेल कंपनियों के बकाए का भुगतान नहीं कर पाने के चलते एयरलाइंस ने ये फैसला किया है। गो फर्स्ट कैश एंड कैरी मोड पर अपनी फ्लाइट ऑपरेट करता है। यानि एयरलाइंस को हर दिन के हिसाब से जितनी उड़ान भरनी है उसके मुताबिक फ्यूल के लिए पेमेंट करना पड़ता है।
असम के फायरिंग रेंज में विस्फोट होने से एक जवान शहीद, जांच के आदेश दिए गए 
असम के तमुलपुर में फायरिंग रेंज में हुए विस्फोट में सेना का एक जवान शहीद हो गया। सेना ने बताया कि ड्यूटी के दौरान हुए विस्फोट में जवान संदीप कुमार घायल हो गए। उन्हें गुवाहाटी के बेस अस्पताल में भर्ती करवाया गया था। इलाज के दौरान उनकी मौत हो गई।
अभी तक विस्फोट होने के कारणों का पता नहीं चल सका है। सेना के अधिकारियों ने कहा कि मामले में जांच के आदेश दिए गए हैं।
दिल्ली शराब नीति केस में ED की चार्जशीट में राघव चड्ढा का भी नाम, सिसोदिया के PA ने बयान में लिया नाम
दिल्ली शराब नीति केस में ED की सप्लीमेंट्री चार्जशीट में आम आदमी पार्टी के राज्य सभा सांसद राघव चड्ढा का भी नाम सामने आया है। दिल्ली के पूर्व डिप्टी CM मनीष सिसोदिया के PA सी अरविंद ने अपने बयान में चड्ढा का नाम लिया है। पूरी खबर पढ़ें ...
महात्मा गांधी के पोते अरुण गांधी का 89 साल की उम्र में निधन, कुछ समय से बीमार थे
महात्मा गांधी के पोते अरुण गांधी का मंगलवार सुबह महाराष्ट्र के कोल्हापुर में निधन हो गया। वे 89 साल के थे और पिछले कुछ समय से बीमार थे। वे लेखक होने के साथ सामाजिक-राजनैतिक कार्यकर्ता भी थे। उनके बेटे तुषार गांधी ने बताया कि उनका अंतिम संस्कार आज कोल्हापुर में किया जाएगा।
SC ने फिल्म द केरला स्टोरी की रिलीज पर रोक वाली याचिका पर विचार करने से किया इनकार 
सुप्रीम कोर्ट ने फिल्म द केरला स्टोरी की रिलीज पर रोक लगाने की मांग वाली याचिका पर विचार करने से इनकार किया है। SC ने याचिकाकर्ता को उचित मंच से संपर्क करने के लिए कहा है।
फिल्म का ट्रेलर 26 अप्रैल को सोशल मीडिया पर रिलीज किया गया था, जिसके बाद कांग्रेस पार्टी ने कहा था कि केंद्र को इस फिल्म की स्क्रीनिंग पर प्रतिबंध लगाना चाहिए क्योंकि ट्रेलर झूठ से भरा हुआ है और मुस्लिम समुदाय को खराब तरीके से दर्शाया गया है।
राजस्थान के बाड़मेर में BSF ने 2 पाक घुसैपठियों को किया ढेर
पश्चिमी राजस्थान के बाड़मेर मुनाबाव बॉर्डर पर बीती रात तारबंदी पार कर रहे दो घुसपैठियों को BSF ने ढेर कर दिया। ऐसा बताया जा रहा है कि दोनों घुसपैठिए हेरोइन की खेप लेकर आ रहे तारबंदी क्रॉस के भारत में घुसे थे। जानकारी मिलने पर BSF के अधिकारी व पुलिस मौके पर पहुंची। उन्हें रुकने को कहा गया, पर वे नहीं रुके। इसके बाद BSF ने कार्रवाई करते हुए उन्हें मार गिराया।
बिहार में सोते वक्त घर में लगी आग, 5 बच्चों की मौत; मुजफ्फरपुर में इलाज के दौरान एक बच्चे ने तोड़ा दम
बिहार के मुजफ्फरपुर में सोमवार देर रात एक घर में आग लग गई। इसमें एक ही परिवार के 5 बच्चों की मौत हो गई। इलाज के दौरान मुकेश राम के 10 साल के बेटे किशन कुमार ने दम तोड़ दिया। 5 और लोगों का अस्पताल में इलाज जारी है। इनमें से 1 की हालत गंभीर है। हादसे के वक्त पूरा परिवार सो रहा था। पूरी खबर पढ़ें...
बारिश के चलते नाथुला के पास फंसे 40 यात्रियों को बॉर्डर रोड्स ऑर्गेनाइजेशन टीम ने रेस्क्यू किया
भारत के तिब्बत के बीच बने नाथुला दर्रे के इलाके में भारी बारिश के चलते 40 यात्री फंस गए थे। उन्हें बॉर्डर रोड्स ऑर्गेनाइजेशन (BRO) टीम ने रेस्क्यू किया। गुवाहाटी के डिफेंस PRO ने बताया कि सभी यात्रियों को पनाह देकर उन्हें गर्म खाना खिलाया गया। BRO टीम ने सड़क से बर्फ हटाने के बाद सभी लोगों को वापस गंगटोक भेज दिया।
तिहाड़ में गैंगस्टर टिल्लू की हत्या, कोर्ट शूटआउट में आरोपी था; योगेश टुंडा गैंग ने किया हमला
दिल्ली के रोहिणी कोर्ट शूटआउट के आरोपी गैंगस्टर टिल्लू ताजपुरिया पर योगेश टुंडा गैंग के सदस्यों ने तिहाड़ जेल में हमला कर उसकी हत्या कर दी। टिल्लू को दिल्ली के दीन दयाल उपाध्याय अस्पताल ले जाया गया, जहां उसे मृत घोषित कर दिया गया। पुलिस मामले को लेकर जांच कर रही है। पूरी खबर पढ़ें...
ED की चार्जशीट में संजय सिंह का भी नाम, 82 लाख रुपए का चंदा लेने का जिक्र
दिल्ली शराब नीति केस में ED की चार्जशीट में आम आदमी पार्टी के सांसद संजय सिंह का भी नाम है। चार्जशीट में उन पर 82 लाख रुपए का चंदा लेने का जिक्र है।
DGCA ने केदारनाथ में हेलीकॉप्टर से अधिकारी की मौत के बाद की केस्ट्रेल एविएशन की सेवाएं बंद, स्पेशल ऑडिट किया शुरू
उत्तराखंड नागरिक उड्डयन विकास प्राधिकरण (UCADA) के एक अधिकारी की हेलिकॉप्टर की टक्कर से मौत के बाद नागरिक उड्डयन महानिदेशालय (DGCA) ने केस्ट्रेल एविएशन की सेवाएं बंद कर दी। साथ ही एक स्पेशल ऑडिट भी शुरू कर दिया है।
अमेरिका के इलिनॉइस में 45 मील प्रति घंटे की रफ्तार से चली धूल भरी आंधी, हाईवे पर 60 गाड़ियां भिड़ीं, कईयों की मौत
अमेरिकी राज्य इलिनॉइस में सोमवार को डस्ट स्टॉर्म के कारण इंटरस्टेट हाईवे पर कई गाड़ियां भिड़ गईं। इस दुर्घटना में करीब 60 कारें नष्ट हो गईं। वहीं कईयों की मौत हो गई। इलिनॉइस पुलिस के मुताबिक 30 से ज्यादा घायलों को हॉस्पिटल में एडमिट किया गया है। सेंट लुइस से 75 मील (120 किलोमीटर) नॉर्थ में मोंटगोमरी काउंटी में हाईवे दोनों दिशाओं में बंद कर दिया गया।
सेंट लुइस मौसम विभाग के मुताबिक ये धूल भरी आंधी नई जुताई वाले खेतों और उत्तर-पश्चिमी तेज हवाओं के मिलने से बनी। जिसकी रफ्तार 40 से 45 मील प्रति घंटे थी। यही वजह रही विजिबलिटी कम हो गई और गाड़ियां भिड़ गईं। मौतों की संख्या के बारे में अभी कोई जाानकारी सामने नहीं आई है। पूरी खबर पढ़ें...
फ्रांस में पेंशन कानून के खिलाफ मई डे प्रोटेस्ट, 100 से ज्यादा पुलिसकर्मी घायल
1 मई को पेरिस में हुई झड़पों में 100 से अधिक फ्रांसीसी पुलिसकर्मी घायल हो गए। ये प्रदर्शन पेंशन लॉ के खिलाफ किया जा रहा था। फ्रांस के इंटरनल मिनिस्टर जेराल्ड डर्मैनिन के अनुसार पुलिस ने पूरे फ्रांस में कुल 291 लोगों को हिरासत में लिया, जिनमें से 90 अकेले पेरिस में गिरफ्तार किए गए।
हमारा घरेलू एयर ट्रैफिक ऑल टाइम हाई पहुंचा
भारत का हवाई याातायात कोरोना से पहले के स्तर के लगभग बराबर पहुंच गया है। 30 अप्रैल 2023 को भारत का घरेलू एयर ट्रैफिक ऑल टाइम हाई पर पहुंच गया। 2,978 फ्लाइट्स में 4,56,082 यात्रियों ने सफर किया। कुल फ्लाइट मूवमेंट 5,947 और कुल यात्रियों की संख्या 9,13,336 रही।
ओडिशा में OBC सर्वे शुरू, 27 तक चलेगा 
ओडिशा सरकार ने अन्य पिछड़ा वर्ग (OBC) का सर्वेक्षण 1 मई से शुरू कर दिया है। ओडिशा राज्य पिछड़ा वर्ग आयोग द्वारा ऑनलाइन और ऑफलाइन दोनों मोड में किया जा रहा सर्वेक्षण 27 मई चलेगा। सर्वे राज्य के सभी 314 ब्लॉकों और 114 स्थानीय शहरी निकायों में किया जा रहा है।
जामिया यूनिवर्सिटी ने 15 स्टूडेंट्स पर लिया एक्शन; 3 छात्र निकाले गए
जामिया यूनिवर्सिटी ने 15 छात्रों के खिलाफ एक्शन लिया है। इनमें से तीन को यूनिवर्सिटी से निकाल दिया है। इन तीनों को 5 साल के कैंपस बैन के साथ सिर्फ एग्जाम देने की परमिशन रहेगी। कोर्स पूरा करने के बाद ये यूनिवर्सिटी में एडमिशन नहीं ले सकेंगे।
रजिस्ट्रार नाजिम हुसैन अल जाफरी ने बताया कि यह फैसला पिछले साल लाइब्रेरी में हुए दो गुटों की झगड़े के बाद लिया गया है। इस झगड़े में एक स्टूडेंट नोमान अली को गोली लगी थी।
CM शिंदे बोले- कोई भी मुंबई को महाराष्ट्र से तोड़ने की हिम्मत नहीं कर सकता
कोई भी मुंबई को महाराष्ट्र से तोड़ने की हिम्मत नहीं कर सकता। ऐसा प्रचार प्रसार करने वाले सफल नहीं होंगे। जब भी चुनाव नजदीक होते हैं, विपक्ष बयान देता है कि मुंबई को महाराष्ट्र से अलग कर दिया जाएगा।
पंजाब के मोरिंडा गुरुद्वारे में बेअदबी के आरोपी की हॉस्पिटल में मौत
मोरिंडा कोतवाली साहिब गुरुद्वारा में बेअदबी मामले के आरोपी जसवीर सिंह उर्फ जस्सी की सोमवार शाम मौत हो गई। आरोपी मनसा की तमकोट जेल में बंद थाI उसे 29 अप्रैल को रूपनगर से मनसा ट्रांसफर कर दिया गया था। सिविल अस्पताल मानसा के डॉ. इशान के मुताबिक जेल प्रशासन ने उसे मनसा सिविल अस्पताल में भर्ती कराया था। रात करीब 8:30 बजे जसवीर की हालत बिगड़ गई। उसे सीने में दर्द और सांस लेने में तकलीफ होने लगी।